Document ID: 32005R0075

KOMISIJAS REGULA (EK) Nr. 75/2005
(2005. gada 18. janvāris),
ar ko groza I, II un III pielikumu Padomes Regulā (EEK) Nr. 2377/90, ar ko nosaka Kopienas procedūru veterinārijā izmantojamo medikamentu maksimāli pieļaujamo atliekvielu daudzuma noteikšanai dzīvnieku izcelsmes pārtikas produktos attiecībā uz moksidektīnu, lineārajām alkilbenzolsulfoskābēm, kuru alkilķēžu garums ir no C9 līdz C13 un kas satur ne mazāk kā 2,5 % alkilķēžu, kas garākas nekā C13, un acetilizovaleriltilozīnu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Regulu (EEK) Nr. 2377/90 par Kopienas procedūru veterināro medikamentu maksimāli pieļaujamo atliekvielu daudzumu noteikšanai dzīvnieku izcelsmes pārtikas produktos (1) un jo īpaši tās 2., 3. un 4. pantu,
ņemot vērtā Eiropas Zāļu aģentūras atzinumus, ko formulējusi Veterināro zāļu pastāvīgā komiteja,
tā kā:
(1)
Visas farmakoloģiski aktīvās vielas, kas Kopienā tiek izmantotas veterinārajos medikamentos, ko paredzēts izmantot attiecībā uz produktīviem dzīvniekiem, ir jānovērtē saskaņā ar Regulu (EEK) Nr. 2377/90.
(2)
Moksidektīns ir iekļauts I pielikumā attiecībā uz liellopiem, aitām un zirgiem un attiecībā uz muskuļiem, taukiem, nierēm un arī pienu, bet tikai liellopiem. Ieraksts jāpaplašina, lai iekļautu pienu attiecībā uz aitu sugām.
(3)
Lineārās alkilbenzolsulfoskābes, kuru alkilķēžu garums ir no C99 līdz C13 un kas satur ne mazāk kā 2,5 % alkilķēžu, kas garākas nekā C13, ir iekļautas II pielikumā attiecībā uz liellopiem un tikai attiecībā uz lokālu izmantojumu. Ieraksts jāpaplašina, lai iekļautu arī aitu sugas.
(4)
Viela ar nosaukumu “acetilizovaleriltilozīns” ir iekļauta I pielikumā attiecībā uz cūku sugām. Lai varētu pabeigt zinātniskus pētījumus un paplašināt izmantojumu, iekļaujot vistu sugas, acetilizovaleriltilozīns jāiekļauj III pielikumā, tikai ne attiecībā uz putniem, kurus izmanto pārtikā izmantojamu olu ražošanai.
(5)
Līdz šīs regulas piemērošanas brīdim jāatvēl pietiekams laika posms pielāgojumiem dalībvalstīs, kas var būt vajadzīgi, ņemot vērā šo regulu, attiecībā uz attiecīgo veterināro medikamentu tirgū laišanas atļaujām, ko piešķir saskaņā ar Eiropas Parlamenta un Padomes 2001. gada 6. novembra Direktīvu 2001/82/EK par Kopienas kodeksu attiecībā uz veterinārajiem medikamentiem (2), lai nodrošinātu atbilstību noteikumiem šajā regulā.
(6)
Šajā regulā noteiktās prasības ir saskaņā ar Veterināro zāļu pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EEK) Nr. 2377/90 I, II un III pielikumi ir grozīti saskaņā ar pielikumu šai regulai.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro, sākot ar 2005. gada 20. martu.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 18. janvārī

Labels: 0
1
17